b'\n_START_ARTICLE_\nUtdrager (v\xc3\xa5pen)\n_START_PARAGRAPH_\nUtdrager eller ekstraktor er en mekanisme som trekker tomhylser i et v\xc3\xa5pen for slik at nye patroner kan lades inn i kammeret. P\xc3\xa5 rifler og pistoler fungerer utdrageren ofte sammen med en utkaster (ejektor) som st\xc3\xb8ter ut tomhylsen i sluttfasen av utdraget._NEWLINE_P\xc3\xa5 eldre modeller av revolvere ligger utdragermekanismen som en stang parallelt med l\xc3\xb8pet, og tomhylser dras ut for h\xc3\xa5nd. Med revolvere med hengslet ramme eller utsvingbar t\xc3\xb8nne kom en mekanisk utdrager._NEWLINE_P\xc3\xa5 enkelte moderne haglegev\xc3\xa6r med knekkemekanisme blir en eller to fj\xc3\xa6rer trukket opp n\xc3\xa5r haglen knekkes sammen f\xc3\xb8r skyting. N\xc3\xa5r v\xc3\xa5penet knekkes opp igjen (f.eks. etter \xc3\xa5 ha avfyrt skudd) vil de to fj\xc3\xa6rene utl\xc3\xb8ses, og tomhylsene blir automatisk dratt ut og kastet ut av l\xc3\xb8pet. Dette kalles ejektor. Haglegev\xc3\xa6r har ogs\xc3\xa5 en variant som kalles ekstraktor, som bare \xc2\xabl\xc3\xb8fter\xc2\xbb ut tomhylsene istedenfor \xc3\xa5 kaste dem ut._NEWLINE_P\xc3\xa5 repeterv\xc3\xa5pen er vanligvis utdrageren i form av en liten klo p\xc3\xa5 sluttstykket som griper fast i randen eller rillen bakerst p\xc3\xa5 patronhylsen. N\xc3\xa5r sluttstykket trekkes bakover f\xc3\xb8lger patronen med. P\xc3\xa5 halv- eller helautomatiske v\xc3\xa5pen vil utdrageren dra med patronen i det mekanismen veksler slik at sleiden eller sluttstykket drives tilbake. En liten klo holder rundt kanten p\xc3\xa5 patronen/hylsen og drar denne ut, som deretter st\xc3\xb8tes mot utst\xc3\xb8teren som f\xc3\xb8rer til at hylsen slenges ut sidelengs, opp eller ned. Dette er n\xc3\xb8dvendig for \xc3\xa5 automatisk kunne mate ny patron i l\xc3\xb8pet.'